Nyheter

Arbeiderpartiet kommer i dag med et nytt forslag på Stortinget for stoppe regjeringens salg av din og min skog som vi eier sammen gjennom Statskog.

– Vi mener det er veldig at folk flest fortsatt skal ha tilgang til jakt og fiske i Norge. I dag har alle likeverdige muligheter til å kjøpe jakt- og fiskekort på Statskogs områder. Allikevel selger regjeringen store skogområder til privatpersoner som bor helt andre steder enn der skogområdene ligger. Det svekker tilgangen for folk flest til jakt, fiske og friluftsliv, sier landbrukspolitisk talsperson i Arbeiderpartiet Nils Kristen Sandtrøen.

Ap sier Høyreregjeringen nekter å legge fram en samlet oversikt over hvem som er kjøperne av våre felles skogområder som bor andre steder enn der skogen er.

– Det har likevel kommet ut hvem noen av de er, advokater som kjøper opp skoger for å sitte på enorme skogeiendommer for å sikre seg selv jaktrettigheter. Høyre og Frp er i ferd med skape en skogadel, og privatiserer bevisst din og min natur slik at verdiene nå skal styres av den økonomiske overklassen.

Dette bryter fundamentalt med den norske verdien om at alle skal ha tilgang til naturen mener Arbeiderpartiet.

Dette er forslaget:

Å sikre offentlig eierskap til Statskog er viktig blant annet for å opprettholde tilgang til jakt og fiske for alle i Norge. I dag har alle likeverdige muligheter til å kjøpe jakt- og fiskekort på Statskogs områder. Allikevel selger regjeringen store skogområder til privatpersoner som bor andre steder enn der skogområdene ligger. Det svekker tilgangen for folk flest til jakt, fiske og friluftsliv.

I skriftlig spørsmål Dokument nr. 15:695 (2019–2020) til landbruks- og matministeren unnlater statsråden å opplyse hvem som er kjøperne av våre felles skogområder fra 2014 til dags dato der kjøperne bor andre steder enn der skogen er.

På denne bakgrunn fremmer disse representanter følgende forslag:

Stortinget ber regjeringen stoppe nedsalget av Statskog, og ber regjeringen om å redegjøre på egnet måte for Stortinget hvem som har kjøpt skogeiendommer av Statskog.